Oe en daar vergeet hierdie Ouma , Maandag is Mia se briewe dag.
Liewe Kindjie, ek hoop dit gaan sommer klopdisselboom met jou. Snaakse woord nê!
Die tyd raak al hoe korter wat Mamma by die huis kan bly. Siestog, dan moet jy ook vroeg opstaan , amper soos skooltoegaan.
Moenie bekommerd wees nie.. daardie veterhondjies kom saam , hul maak my net so effens vies. Het jy gesien hoe kyk hulle vir my, staan so waarskuwend my en aankyk ..ewe kwaai- as jy huilerig raak, so asof ek nou iets daarmee te doene het dat jy huil.
Ek en Oupa was nou die dag by die Kies en Betaal winkel. Deesdae loop ons, wanneer al ons kosgoeters gekoop het , eers ‘n draai in die kinder gangetjie af. Daar waar speelgoed is . Kyk net wat het Oupa vir jou gekoop
Kan jy glo? Jou eerste kar nogal so sportmodel. Ja , ek weet dit is net ‘n Dinkietoypieperige klein speelgoedkarretjie… maaar dit is jou eerste kar. Oupa sê ”n Meisiekind moet ‘n kar hê.” Jou Mamma sê sy sal onthou- as jy begin werk of Universiteit toe wil gaan- van die storie dat ‘n Meisiekind ‘n kar moet hê, dalk raak Oupa weer vrygewig.
Mia, as jy nou na hierdie Ouma van jou aard, gaan jy nie vreeslik beïndruk wees met poppe nie.. Ouma kon nooit verstaan wat is lekker om hulle aan te trek en praatjies met hul te maak nie..dit was vir my altyd vreeslik lekker om darem vir die poppe stories te lees. Ek belowe jou ek sal maar sedig sit en help poppe aantrek die dag as jy nou begin popspeel.
Liefie , toe Mamma nou vir my hierdie foto stuur .. toe wonder ek oor jou glimlagdrome. Slaap lekker liewe kindjie.
Ouma is lief vir jou.
18 comments on “Mia”	coetzee2014	Julie 14, 2014
As jy gaan aanhou met hierdie briewe, ek glo jy sal, gaan Mia eendag ‘n wonderlike boek hê van haar vordering deur die lewe.
Antwoord	ddupl3ss1s	Julie 15, 2014
Ek dink dit sal makliker begin raak as ons met mekaar begin gesels…maar ek hoop ek kan darem altyd ietsie vir haar te vertelle hê oor alles en nog wat. Dankie vir die saamlees Danie.
Antwoord	trynablogs	Julie 14, 2014
eindelik maak ek dit tot hier
Moooi… het jy nou jou blog? Sal jou skakel volg
Antwoord	rondomtaliedraai	Julie 14, 2014
*drukkie* jy maak my hart lekker warm voel
Antwoord	perdebytjie	Julie 15, 2014
Sy word net mooier by die dag!
Sy verander vreeslik..sommige fotos wat ek kry is so van naby af ..dat sy amper reg is vir skooltoegaan maar sy was Saterdag hier..toe sien ek ag sy’s nog maar klein ou mensie.
Antwoord	scrapydo	Julie 15, 2014
Ai dis te lekker. Hoop ek kan ook darem n kleine kindjie eendag he!(daar word darem nou al bietjie gesels oor die vooeruitsig!)
Dit is groot voorreg, maar mens troetel sommer die kennisse se kleinkindertjies ook – dit bly wonderlik.
Antwoord	scrapydo	Julie 16, 2014
Zeppie	Julie 15, 2014
Klopdisselboom….jip lekker woord…als is reg geolie en die wiele draai
Dink nogal sy gaan wonder oor hierdie woordeskat !
Antwoord	Zeppie	Julie 15, 2014
Maar dis goed om al die ou woorde en woordeskat van Afrikaans te gebruik…
Net Ek	Julie 15, 2014
Jy moet eendag al die briewe druk en dit mooi laat bind en vir haar as geskenk vir haar 21ste verjaarsdag gee, dit sal so spesiaal wees. Jy moet net nie ophou skryf nie hoor!
Ek is mal oor jou briewe aan Mia. En sy is die oulikste ou dingetjie!
Ag ek geniet dit om praatjies met haar te maak, ek kan nie wag vir die terug en saamgesels stadium, nie. Ek waardeer jou mooi woorde Net Ek
Antwoord	Lewies Mymer	Julie 15, 2014
hehehe! Die ouma het die ouma-skoot hoog deur! Te lekker! Ek het Vroukie altyd geterg dat ek ‘n hofbevel teen haar gaan aanvra om haar te verbied om kinderklere in Woollies te koop.
Oe Lewies , lekker lag ek oor daardie Woolies.. ag mens dit is erg die versoekinge so uitgestal. LikeLike
This entry was posted on Julie 14, 2014 by ddupl3ss1s in Briewe.	Kortskakel